<classify> Yanga na Gor Mahia zitafungua michuano ya mwaka huu iliyopangwa kuanza kutimua vumbi Julai 18 kwenye Uwanja wa Taifa Dar es Salaam, ikiwa ni mchezo wa kundi A.Akizungumza na gazeti hili baada ya kumalizika kwa mazoezi ya jana asubuhi kwenye Uwanja wa Karume Dar es Salaam, Pluijm alisema anajua wapinzani wao Gor Mahia ni timu nzuri na bora katika ukanda huu wa Afrika Mashariki lakini hilo haliwatishi watahakikisha wanacheza kwa nguvu na kupata ushindi.Nimewafuatilia na kuona mechi zao sita tofauti nimegundua wana watu watatu hatari mshambuliaji winga wa kushoto na beki mmoja wa kulia ambao ndiyo watu muhimu kwenye timu hiyo na nimeanza kufanyia kazi kuhakikisha tunawadhibiti kwenye sehemu hizo ili kuwamaliza, alisema.Mholanzi huyo alisema baada ya mechi yao ya Jumapili dhidi ya Kombaini ya Polisi kwenye uwanja wa taifa hawatarajii kucheza mechi nyingine za kirafiki na kitu watakachokuwa wanakifanya ni kuwapa mbinu vijana wake watakazozitumia kwenye michuano hiyo.Jumatatu tutaingia kambini na mazoezi yetu yatakuwa ni ya siri kwa sababu tunaelekea kwenye mashindano na kitu kikubwa ambacho tutakuwa tunafundishana na mbinu mbalimbali ambazo ndizo tutakazo zitumia kwa ajili ya kupata ushindi, alisema Pluijm.Aidha kocha huyo alisema amezidi kupata matumaini baada ya kuwasili kwa kiungo wa kimataifa raia wa Rwanda, Haruna Niyonzima aliyechelewa kujiunga na kambi ya timu hiyo kutokana na kuhangaikia viza za watoto wake wawili mapacha waliozaliwa miezi mitatu iliyopita nchini.Pluijm alisema ujio wa Niyonzima unamfanya azidi kuumiza kichwa na kukipangua upya kikosi hicho kutokana na ugumu wa mashindano wanayokwenda kushiriki na mchango wa mchezaji huyo ndani ya Yanga.  <topic>: michezo 